**Nyhedsbrev fra bestyrelsen for Vejlauget Stamvejen Lynggårdsvej marts 2020**

Kære alle beboere med vejret på Stamvejen Lynggårdsvej

Nu varer det ikke længe inden vejlauget holder generalforsamling. Det blev fastsat til mandag den 27. april 2020 klokken 19.00 ved sidste generalforsamling i 2019. Så sæt allerede nu kryds i kalenderen.

Bestyrelsen for vejlauget har holdt møde nogle gange siden generalforsamlingen. Vi har bl.a. sørget for at opsætte midlertidige skilte med henblik på at dæmpe farten på vejen – særligt i svinget. Det har afstedkommet, at vi nu har opsat permanente skilte med hastighedsbegrænsning, med det formål at minde alle om at køre forsigtigt – ikke mindst i svinget men i det hele taget i hele området. Der er både biler, cykler og gående, som skal anvende kørebanen og det kræver stor forsigtighed især fra bilernes side. Så vi håber skiltene og disses budskaber bliver vel modtaget.

Som tidligere fortalt, har vi undersøgt forskellige muligheder for at bringe vejen i en ny og bedre stand. Det må forventes, at det alene vil koste mellem 250.000 kr. og 300.000 kr., hvis vi skal tro på de firmaer, som har vurderet hvad det vil koste. Og vi har ikke grund til at tro andet. I øjeblikket har vi 130.000 kr. samlet sammen, og formuen vokser med det nuværende antal medlemmer og kontingentstørrelse med ca. 20.000 kr. om året. Derfor kan der nemt gå nogle år inden vi har penge nok, medmindre vi får flere medlemmer, medlemmerne betaler kontingent forud eller hvis der på vejen måtte være nogle, som vil låne vejlauget de sidste penge via et privat lån. Det vil bestyrelsen sætte på dagsordenen til næste generalforsamling med det formål at fremskynde en større renovering af vejen.

Vi har i løbet af vinteren lavet nødreparation af de værste huller i vejen af to omgange. Senest lørdag i uge 7, således at der næsten ikke er flere huller i vejen. Det er lavet med kold asfalt og kan holde indtil vi får lavet den store reparation af vejen.

Der er fra bestyrelsens side rettet henvendelse til Silkeborg Kommune med henblik på at høre om planerne for vejen den dag Tværdalsvej møde Lynggårdsvej. Det er stadig uklart når vi henvender os, hvad planen er. Dog har den kommunale forvaltning tilkendegivet, at man vil forhindre, at Lynggårdsvej-Tværdalsvej udvikler sig til en omfartsvej. Men hvordan det skal ske, er der ikke taget stilling til. Der er i flæng nævnt flere muligheder. F.eks. at det kan være, at Banedanmark lukker overgangen, det kan være, at man opsætter en bom et sted osv. Men det tyder meget på, at der ikke er besluttet noget.

Når vi spørger til, hvordan man vil afgøre, om vejen på et tidspunkt måtte have udviklet sig til en omfartsvej, så er svaret, at hvis der via en trafiktælling kan dokumenteres, at over 50% af trafikken ikke hidrører fra beboerne i området, så skal vejen overgå til at være en kommunal opgave at vedligeholde, men i samme øjeblik det måtte konstateres, vil der blevet taget initiativ til at forhindre, at vejen anvendes til omfartsvej. Som vi ser det, ser det ud til, at vejen også fremover vil være en privat fællesvej, hvor vi alle er forpligtede til at sørge for vedligeholdelse af vejen ud for egen matrikel. Og det er den forpligtelse vi i dag er gået sammen om i vejlauget, som har ca. 2/3 af de 66 husstande med vejret på Stamvejen Lynggårdsvej som medlemmer. Skulle man være endnu ikke have meldt sig ind er dette aldrig for sent. Alle husstande er velkomne som medlemmer af vejlauget.

Med venlig hilsen bestyrelsen for vejlauget

v/ formand Kristian Mikkelsen, Lynggårdsvej 20

bestyrelse@stamvejen-lynggaardsvej.dk

http://www.stamvejen-lynggaardsvej.dk